Cosatu geskok oor werkloosheidsyferDie nuutste werkloosheidsyfer is “skokkend”, het die vakbondfederasie Cosatu Woensdag gesê. “Cosatu is verstom dat Suid-Afrika se amptelike werkloosheidsyfer steeds styg,” het Patrick Craven, Cosatu se woordvoerder, in ŉ verklaring gesê.“Die skokkende syfers bevestig dat ons teen dié tempo van werkskepping glad nie die regering se teiken van vyf miljoen nuwe werksgeleenthede teen 2020 gaan haal nie.” Statistiek SA se kwartaallikse arbeidsverslag wat Dinsdag vrygestel is, het getoon dat die werkloosheidsyfer in die tweede kwartaal van 2013 na 4.7 miljoen verhoog het. Dit is die hoogste syfer ooit. Tussen die eerste en tweede kwartaal het 122 000 mense by die werklose geledere aangesluit. Craven het gesê die vakbondfederasie gaan veldtogte van stapel stuur en daarop aandring dat beleide soos die nywerheidsbeleid-aksieplan en die infrastruktuurontwikkelingsprogram, en “ten minste ŉ gedeelte van die nuwe groeiplan” in werking gestel moet word.